**RAPORT PRIVIND SITUAŢIA HIDRO-METEOROLOGICĂ ŞI A CALITĂŢII MEDIULUI**

**în intervalul 10.06.2023, ora 08.00 – 11.06.2023, ora 08.00**

1. ***SITUAŢIA HIDRO-METEOROLOGICĂ***

**1. Situația și prognoza hidrologică pe râurile interioare şi Dunăre din 11.06.2023, ora 07.00**

**RÂURI**

Debitele au fost în creștere ca urmare a precipitațiilor, sub formă de aversă, căzute în interval și propagării pe râurile din bazinele hidrografice: Vișeu, Iza, Tur, Someșul Mare, Lăpuș, Crasna, Barcău, Pogăniș, Cerna, Desnățui, Motru și în bazinele superioare ale Mureșului, Jiului și Oltului. Pe cursurile mijlocii și inferioare ale Crișurilor, Bistriței (afluent al Siretului), Sucevei și Moldovei creșterile au fost numai din propagare, iar pe celelalte râuri debitele au fost în general în scădere.

Scurgeri importante pe versanți, torenți, pâraie, viituri rapide pe râurile mici cu efecte de inundații locale și creșteri mai importante de niveluri și debite, s-au înregistrat şi pe unele râuri mici din vestul și nord-vestul țării, ca urmare a precipitațiilor căzute în interval sub formă de aversă, izolat mai însemnate cantitativ.

Debitele se situează la valori sub mediile multianuale lunare, cu coeficienți moduli cuprinși între 30-90%, mai mari (în jurul și peste normalele lunare) pe râurile din bazinele hidrografice: Vișeu, Someșul Mic, Firiza, Crasna, Crișul Repedea, Crișul Negru, Pogăniș, Bârzava, Caraș, Nera, bazinele superioare ale Arieșului, Moldovei, Sucevei și bazinul superior și mijlociu al Bistriței (afluent al Siretului) și mai mici (sub 30% din normalele lunare) pe râurile din bazinele hidrografice: Târnave, Buzău, Siret (exceptând Suceava, Moldova şi Bistrița), afluenții Prutului și unele râuri din bazinele superioare ale Oltului și Argeșului.

În interval s-au situat peste **COTA DE ATENȚIE** râul Pogăniș la stația hidrometrică Brebu (300+10) – jud. CS.

În interval au fost emisă o **ATENȚIONARE HIDROLOGICĂ** pentru fenomene imediate.

Este în vigoare **AVERTIZAREA HIDROLOGICĂ** nr. 63 din 10.06.2023 începând cu ora 12:00.

Debitele vor fi în creștere datorită precipitațiilor, sub formă de aversă, prognozate și propagării pe râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Moravița, Caraș, Nera, Cerna, Jiu, Suceava, Moldova, Bistrița (afluent al Siretului), Bașeu, Jijia, Bahlui, bazinul superior și mijlociu al Oltului și în bazinele superioare ale Argeșului și Ialomiței, iar pe celelalte râuri debitele vor fi în general staționare.

Sunt posibile scurgeri importante pe versanți, torenți, pâraie, viituri rapide cu posibile efecte de inundații locale și creșteri mai importante de niveluri și debite, cu posibile depăşiri ale **COTELOR DE APĂRARE** pe unele râuri mici din nordul-estul țării și în zonele de munte ca urmare a precipitațiilor prevăzute sub formă de aversă, izolat mai însemnate cantitativ.

Se menține în vigoare **AVERTIZAREA HIDROLOGICĂ** nr. 63 din 10.06.2023 până la ora 24:00.

**DUNĂRE**

Debitul la intrarea în țară (secțiunea Baziaș) în intervalul 10.06 – 11.06.2023 a fost în scădere, având valoarea de 7000 m3/s, peste media multianuală a lunii iunie (6400 m3/s).

În aval de Porțile de Fier debitele au fost în scădere.

Din informațiile primite în interval, nivelurile se situează peste nivelul corespunzător **FAZEI I DE APĂRARE** la stațiile hidrometrice Isaccea (380+19) – jud.TL și Tulcea (320+4) – jud.TL.

Debitul la intrarea în țară (secțiunea Baziaș) va fi în scădere (6900 m3/s).

În aval de Porțile de Fier debitele vor fi în scădere.

Nivelurile se vor situa peste nivelul corespunzător **FAZEI I DE APĂRARE** la stațiile hidrometrice: Isaccea (380+11)-jud.TL.

**Se situează în faza I-a de apărare următoarele sectoare de dig:**

- Macin-Iglița-Carcaliu, Peceneaga-Turcoaia, Ostrov-Peceneaga, Gârliciu-Dăeni, Smârdan-23 August-II, 23 August-Grindu, Grindu-Canton km 30, Crișan, Letea, Pardina, Sf. Gheorghe (din administrarea S.G.A. Tulcea); Măcin, Smârdan, Chilia Veche, Mahmudia, (din administrarea consiliilor locale).

- Hârșova-Ciobanu, Ciobanu-Gârliciu, Gârliciu (din administrarea S.G.A. Constanța) – jud. Constanța.

**Se situează în faza a II-a de apărare următoarele sectoare de dig:**

- Canton km 30-Ciulineț, Ciulineț-Isaccea, Smardan-23 August-I, Gorgova, T. Vladimirescu, R3 (din administrarea S.G.A. Tulcea); Nufăru-Victoria (din administrarea consiliilor locale); dig Șosea Măcin-Smârdan (fără deținător) - jud. Tulcea.

**Se situează în faza a III-a de apărare următorul sector de dig:**

- R4 (din administrarea S.G.A. Tulcea).

**2.** **Situația meteorologică în intervalul 10.06.2023, ora 09.00 – 11.06.2023, ora 06.00**

**ÎN ŢARĂ**

Vremea a fost în general instabilă în jumătatea de vest a țării, unde după-amiază și seara au fost înnorări temporar accentuate, averse și frecvente descărcări electrice. Ploile au avut și caracter torențial și în intervale scurte de timp sau prin acumulare cantitățile de apă au depășit local 15...20 l/mp și izolat 25...30 l/mp. Pe suprafețe mici au fost consemnate căderi de grindină din datele rețelei meteo în județul Gorj și în zona de munte a județului Sibiu, iar din rețeaua hidrologică în județele Maramureș și Covasna. În restul teritoriului, cerul a fost variabil, pe alocuri cu înnorări și izolat averse slabe și oraje. Vântul a suflat slab și moderat, cu unele intensificări de scurtă durată asociate ploilor. În timpul nopții, ploi de scurtă durată și descărcări electrice s-au mai semnalat, pe arii restrânse în nord. Valorile termice au caracterizat o vreme caldă în Moldova și local în Muntenia, iar în celelalte regiuni au fost apropiate de mediile climatologice specifice acestei perioade. Temperaturile maximele s-au încadrat între 22 de grade la Ocna Șugatag, Șiria și Sulina și 31 de grade la București-Filaret, Urziceni, Călărași, Brăila, Galați și Focșani, iar la ora 06 se înregistrau valori termice cuprinse între 7 grade la Miercurea Ciuc și Întorsura Buzăului și 20 de grade la Focșani,

Râmnicu Sărat, Sulina, Gura Portiței și Constanța-dig. Spre dimineață, cu totul izolat și trecător s-a semnalat ceață.

***OBSERVAȚII*** *- de ieri dimineață de la ora 6 au fost în vigoare* ***14 mesaje*** *pentru fenomene meteorologice periculoase imediate, emise după cum urmează:*

*-* ***12 avertizări cod portocaliu,*** *5 emise de către SRPV Sibiu, 5 emise de către SRPV Craiova și 2 emise de către SRPV Timișoara*

*-* ***4 atenționări cod galben,*** *3 emise de către CNPM București și 1 de către SRPV Constanța*.

**LA BUCUREŞTI**

Vremea a fost în general frumoasă și caldă. Cerul a fost variabil, cu unele înnorări spre seară când în unele cartiere, trecător s-au semnalat descărcări electrice. Vântul a suflat slab până la moderat. Temperatura maximă a fost de 30 de grade la Afumați și Băneasa și 31 de grade la Filaret, iar la ora 06 se înregistrau 13 grade în Băneasa și 16 grade la Filaret și Afumați.

**3. Prognoza meteorologică în intervalul 11.06.2023, ora 09.00–12.06.2023, ora 09.00**

**ÎN ŢARĂ**

Instabilitatea atmosferică va fi pronunțată în jumătatea de nord a Moldovei, în Transilvania, Maramureș, Crișana, Banat și Oltenia, unde mai ales în a doua parte a zilei și noaptea vor fi perioade cu înnorări temporar accentuate, averse torențiale și descărcări electrice. Va cădea grindină, iar în intervale scurte de timp sau prin acumulare cantitățile de apă vor fi de 20...25 l/mp și izolat de peste 40...50 l/mp. În celelalte regiuni vremea se va menține caldă, cerul va fi variabil, iar astfel de fenomene vor fi pe arii mai restrânse îndeosebi în orele serii. Vântul va avea intensificări asociate ploilor, izolat vor fi și vijelii (rafale în general de 55...65 km/h), iar mai ales în a doua parte a intervalului se va intensifica temporar în est, sud-est și în extremitatea de vest. Temperaturile maxime, mai scăzute față de ziua precedentă în nord și nord-est, se vor încadra în general între 21 și 31 de grade, iar cele minime vor fi cuprinse între 9 și 19 grade.

**LA BUCUREŞTI**

Vremea va fi caldă, dar va deveni în general instabilă. Cerul va fi variabil și îndeosebi spre seara vor fi înnorări, averse, descărcări electrice și intensificări de scurtă durată ale vântului. Temperatura maximă va fi de 29...31 de grade, iar cea minimă de 15...17 grade.

1. ***CALITATEA APELOR***

***Administrația Națională Apele Române*** informează despre producerea, în data de 10.06.2023, ora 13.00 unei poluări accidentale a apei pârâului Budiu, amonte de revărsarea acestuia în râul Mureș, pe raza municipiului Târgu Mureș, manifestată printr-o culoare albicioasă a apei. Personal din cadrul SGA Mureș s-a deplasat la fata locului pentru investigații si prelevări de probe de apă. Nu s-a înregistrat mortalitate piscicolă.

***Administrația Națională Apele Române*** revine cu informații suplimentare referitor la poluarea accidentală produsă în data de 09.06.2023, ora 10.00, pe râul Buhai, comuna Șendriceni, județul Botoșani din cauza unei defecțiuni a unui ventil automat pe circuitul de intrare a apelor uzate in stația de epurare si evacuarea de pe uzate tehnologice neepurate în amestec cu zer provenit de la Fabrica de procesare lapte „Dorolact”, localitatea Șendriceni, str. Pascari, comuna Șendriceni, judeţul Botoşani.



Unitatea poluatoare a luat următoarele masuri:

- s-a executat un baraj din baloți de paie pentru localizarea poluării si evitarea antrenării substanțelor poluante in aval,

- s-a vidanjat apa contaminata cu ape uzate tehnologice neepurate si zer, acumulata in albia râului in zona gurii de evacuare,

- s-au îndepărtat cu apa curata reziduurile din albie si vegetația contaminata, apoi s-au vidanjat apele rezultate, apele uzate vidanjate s-au transportat cu vidanja proprie si au fost stocate într-un rezervor de pe amplasamentul fabricii, urmând a fi introduse treptrat in stația de epurare.

Personalul de specialitate din cadrul SGA Botoșani a verificat in teren masurile luate si monitorizează in continuare cursul de apa Buhai aval de sursa de poluare;

- S-au recoltat de probe de apa in data de 10.06.2023 din următoarele secțiuni:

1. r. Buhai, în zona conductei de evacuare Spicul 2

2. r. Buhai, aval loc. Șendriceni (pod DJ291B)

***ALIMENTĂRI CU APĂ***

***Administratia Bazinala de Apă Prut-Bârlad***

* **Judetul Botosani:** Se mentine situatia de restrictii in alimentarea cu apa pentru piscicultura la folosința S.C. Pirania S.R.L. Botosani - pepiniera piscicola Havarna, prin reducerea debitelor la sursa r. Baseu - ac. Cal Alb corespunzator treptei a III-a de restrictii. Se mentine Planul de restrictii in alimentarea cu apa - treapta a III-a, pentru A.N.I.F. Filiala Teritoriala Moldova Nord-U.A Botosani-Sistemul de irigatii Movileni-Hăvârna, sursa ac. Cal Alb - r. Baseu.
* **Judetul Iasi:** Se mentine situatia de restrictii in alimentarea cu apa pentru piscicultura, la folosintele:

\* SC ACVACOM SRL Iasi prin reducerea debitelor la sursa r. Gurguiata – ac.Plopi corespunzator treptei III de aplicare a restrictiilor.

\* SC MIHPES SRL Iasi prin reducerea debitelor la sursa r. Valea Oii – ac.Sarca corespunzator treptei III de aplicare a restrictiilor.

* **Judetul Vaslui:** Se mentin prevederile „Planului de restrictii si folosire a apei in perioade deficitare”, treapta a III-a, pentru A.N.I.F. Filiala Teritoriala de Îmbunătățiri Funciare Vaslui – Amenajare de irigații Mânjești-sursa-Acumularea Mânjești.

1. ***CALITATEA MEDIULUI***
2. **În domeniul aerului**

Nu s-au înregistrat evenimente deosebite.

1. **În domeniul solului și vegetației**

Nu s-au înregistrat evenimente deosebite.

1. **În domeniul supravegherii radioactivităţii mediului**

Nu s-au înregistrat evenimente deosebite.

1. **În municipiul Bucureşti**

Nu s-au înregistrat evenimente deosebite.

DIRECȚIA COMUNICARE